นวกิจประกันภัยจ่ายเคลมเพิ่มคดีสาวซีวิค
นวกิจประกันภัย จ่ายเงินช่วยเหลือเพิ่ม 1.7 ล้านบาท แก่ผู้บาดเจ็บและญาติผู้เสียชีวิต&nbsp; คดีฮอนด้าซีวิคชนรถตู้บนโทลล์เวย์ แจงช่วยเหลือเพิ่มเพื่อบรรเทาความเสียหายผู้ประสบเหตุ
21 เม.ย. 2554

นวกิจประกันภัย จ่ายเงินช่วยเหลือเพิ่ม 1.7 ล้านบาท แก่ผู้บาดเจ็บและญาติผู้เสียชีวิต  คดีฮอนด้าซีวิคชนรถตู้บนโทลล์เวย์ แจงช่วยเหลือเพิ่มเพื่อบรรเทาความเสียหายผู้ประสบเหตุ
นายปิติพงศ์ พิศาลบุตร กรรมการผู้อำนวยการ บริษัท นวกิจประกันภัย เปิดเผยถึงการมอบเงินช่วยเหลือเพิ่มเติมแก่ผู้บาดเจ็บและญาติผู้เสียชีวิต จากเหตุการณ์รถยนต์ฮอนด้าเกิดอุบัติเหตุเฉี่ยวชนรถตู้โดยสารบนทางด่วนดอนเมือง โทลล์เวย์ ว่า ทางบริษัทฯ เห็นใจและต้องการให้ความช่วยเหลือบรรเทาความเสียหายแก่ผู้บาดเจ็บและญาติผู้เสียชีวิต ซึ่งหลังจากเกิดเหตุ นวกิจประกันภัย ได้มอบเงินช่วยเหลือและค่ารักษาพยาบาลเบื้องต้นไปแล้วเป็นเงิน 1,664,358 บาท
ส่วนการมอบเงินช่วยเหลือเพิ่มเติมในครั้งนี้ นวกิจประกันภัย ในฐานะซึ่งเป็นบริษัทผู้รับประกันภัยรถยนต์ภาคสมัครใจ ที่เจ้าของรถยนต์ฮอนด้าได้ทำประกันไว้ ได้มีการมอบเงินช่วยเหลือแก่ผู้บาดเจ็บและญาติผู้เสียชีวิตอีกรายละ 100,000 บาท รวมเป็นเงิน 1,700,000 บาท ทั้งนี้ บริษัทฯ ได้มอบเงินช่วยเหลือไปแล้วทั้งสิ้น 3,364,358 บาท ซึ่งการมอบเงินช่วยเหลือของบริษัทฯ นั้น ไม่ได้มีความเกี่ยวข้องหรือมีผลต่อทางคดีแต่อย่างใด โดยในส่วนที่เกี่ยวข้องกับทางคดีนั้น คงต้องเป็นไปตามขั้นตอนและกระบวนการทางกฎหมายต่อไป